## Presuda Upravnog suda u Splitu broj: UsI-1376/12-15 od 27. studenoga 2013.

### NN 35/2014 (19.3.2014.), Presuda Upravnog suda u Splitu broj: UsI-1376/12-15 od 27. studenoga 2013.

UPRAVNI SUD U SPLITU

633

PRESUDA

Upravni sud u Splitu, po sucu toga suda Silviu Čoviću, sucu pojedincu, te Radojki Ćupurdiji, zapisničarki, u upravnom sporu tužitelja predsjednika raspuštenog Općinskog vijeća Općine Sutivan Ante Lukšića, Sutivan, protiv tužene Vlade Republike Hrvatske, Zagreb, Markov trg 2, radi raspuštanja Općinskog vijeća Općine Sutivan, nakon neposredne i javne rasprave zaključen 19. studenoga 2013. godine u odsutnosti stranaka, 27. studenoga 2013. godine,

presudio je

1. Odbija se tužbeni zahtjev koji glasi:

»Poništava se u cijelosti Rješenje Vlade Republike Hrvatske o raspuštanju Općinskog vijeća Općine Sutivan, klasa: 015-01/12-09/09, urbroj: 5030106-12-1 od 25. svibnja 2012. godine.«

2. Ova presuda objavit će se u službenom glasilu Republike Hrvatske »Narodnim novinama«.

Obrazloženje

U pravovremenoj tužbi, podnesenoj protiv rješenja tuženika, klasa: 015-01/1209/09, urbroj: 5030106-12-1 od 25. svibnja 2012. godine, tužitelj je, u bitnom, naveo: da je tuženik pogrešno utvrdio činjenično stanje, te tako pogrešno primijenio materijalno pravo; da nije točna tvrdnja tuženika da je proračun Općine Sutivan Općinskom vijeću predložio neovlašteni predlagatelj, jer da je taj proračun predložio upravo općinski načelnik, a da je Odbor za proračun i financije Općinskog vijeća dao amandmane na takav prijedlog, te da je Općinsko vijeće njih prihvatilo i usvojilo neovisno o povlačenju prijedloga kojeg je podnio općinski načelnik; da je Odbor za proračun i financije Općine Sutivan s amandmanima pokušavao uskladiti rashodnu stranu proračuna, a sa čime daje općinski načelnik bio upoznat; da bi usvajanjem proračuna Općine Sutivan sa amandmanima došlo do značajnog smanjenja rashoda u stavci »Redovna djelatnost uprave« što bi rezultiralo značajnim smanjenjem plaća zaposlenima u Jedinstvenom upravnom odjelu Općine Sutivan i drugim troškovima povezanim uz njegov rad; da ovo ne bi smio biti razlog povlačenja prijedloga proračuna od strane općinskog načelnika; da je ovime prekršena Europska povelja o lokalnoj samoupravi; da je takvim povlačenjem proračuna općinski načelnik uskratio mogućnost njegovog donošenja od strane Općinskog vijeća kao predstavničkog tijela i jedinog legitimnog tijela koje donosi proračun, te tako pokušao izazvati razloge za njegovo raspuštanje; da općinski načelnik nije bio ovlašten povući svoj prijedlog proračuna jer je rasprava o njemu već duboko bila krenula. Predložio je poništiti rješenje tuženika.

Tužena je odgovorila na tužbu, predlažući je odbiti kao neosnovanu, jer da je ispunjen uvjet za raspuštanje predstavničkog tijela Općine Sutivan, odnosno, navodeći da je njegovo rješenje zakonito doneseno. Osporenim rješenjem tuženika raspušteno je Općinsko vijeće Općine Sutivan, a članovima Općinskog vijeća prestaje mandat, određeno da će Vlada Republike Hrvatske posebnim rješenjem imenovati povjerenika Vlade Republike Hrvatske u Općini Sutivan koji će preuzeti sve ovlasti Općinskog vijeća, te da se sredstva za rad povjerenika Vlade Republike Hrvatske osiguravaju u općinskom proračunu.

U dokaznom postupku čitan je spis tuženika, klasa: 015-01/12-09/09, dostavljen uz odgovor na tužbu.

Stranke nisu imale kakvih drugih dokaznih prijedloga, te nisu popisale troškove upravnog spora.

Ocjenom svih dokaza zajedno i svakog dokaza posebno, a na temelju rezultata cjelokupnog dokaznog postupka, ovaj sud smatra da tužbeni zahtjev nije osnovan.

Predmet spora je ocjena zakonitosti rješenja tuženika o raspuštanju Općinskog vijeća Općine Sutivan.

Nije sporno to da je Općinsko vijeće Općine Sutivan donijelo Odluku o privremenom financiranju jer se godišnji proračun nije mogao donijeti do kraja 2011. godine.

Međutim, među strankama je sporno tko je ovlašteni predlagatelj proračuna općine, te, tim u vezi, je li donesen proračun za 2012. godinu u zakonskom roku.

Prema odredbi članka 84. stavka 1. točke 6. Zakon o lokalnoj i područnoj (regionalnoj) samoupravi (»Narodne novine« broj 33/01, 60/01, 129/05, 109/07, 125/08, 36/09 i 150/11; dalje: Zakon) na prijedlog središnjeg tijela državne uprave nadležnog za lokalnu i područnu (regionalnu) samoupravu Vlada Republike. Hrvatske raspustit će predstavničko tijelo ako u zakonom određenom roku ne donese proračun, odnosno ako ne donese odluku o privremenom financiranju.

Člankom 37. stavkom 4. Zakona o proračunu (»Narodne novine« broj 87/08) propisano je da Vlada, odnosno načelnik, gradonačelnik, župan, utvrđuje prijedlog proračuna i projekcija te ih podnosi Hrvatskom saboru, odnosno predstavničkom tijelu, na donošenje do 15. studenoga tekuće godine.

Iz spisa upravnog tijela proizlazi da je Odlukom Ureda državne uprave u Splitsko-dalmatinskoj županiji, Predstojnika klasa: 023-01/12-01/60, urbroj: 2181-02-01-12-2 od 10. travnja 2012. godine, na temelju članka 80. stavka 1. Zakona, obustavljen od primjene proračun Općine Sutivan za 2012. godinu klasa: 400-01/12-01/006, urbroj: 2104/0801-01-12-0003 od 29. ožujka 2012. godine, a kojeg je donijelo Općinsko vijeće Općine Sutivan na sjednici od 29. ožujka 2012. godine.

Iz sadržaja zapisnika sa 28. redovne sjednice Općinskog vijeća Općine Sutivan od 29. ožujka 2012. godine proizlazi da je načelnik Općine Sutivan povukao u cijelosti prijedlog proračuna za 2012. godine, te da je Proračuna za 2012. godinu, klasa: 400-01/12-01/0006, urbroj: 2104/08-01-01-12-0003 donesen na temelju prijedloga Odbora za proračun, a koji potonje navedeni je obustavljen od primjene Odlukom Ureda državne uprave Splitsko-dalmatinske županije, klasa: 023-01/12-01/60, urbroj: 2181-02-01-12-2 od 10. travnja 2012. godine, koja je potvrđena, odnosno ocjenjena osnovanom Odlukom Ministarstva financija Republike Hrvatske, klasa: 400-06/12-01/203, urbroj: 513-05-01/12-4 od 07. svibnja 2012. godine, temeljem članka 81. Zakona.

U navedenim činjeničnim utvrđenjima, koje stranke, u suštini, i ne spore, po pravnom shvaćanju ovog suda, jedini ovlašten utvrditi prijedlog proračuna i podnijeti ga Općinskom vijeću Općine Sutivan jest općinski načelnik osnovom kojeg prijedloga se donosi proračun, tumačeći odredbu članka 37. stavka 4. Zakona. Shodno tome, zakonito je postupila tužena, kada je raspustila Općinsko vijeće Općine Sutivan, jer su za to ispunjene kumulativno propisane pretpostavke iz članka 84. stavka 1. točke 6. Zakona.

Suprotno navodima tužitelja, u postupku donošenja osporenog rješenja činjenično stanje je pravilno i potpuno utvrđeno, te je na tako utvrđeno pravilno primijenjen materijalni propis, slijedom čega nije povrijeđena odredba članka 117. stavka 1. podstavka 1. i 4. Zakona o općem upravnom postupku (»Narodne novine«, broj: 47/09, u daljnjem tekstu: ZUP-a).

Stoga, a budući da je rješenje tužene zakonito, te budući da u konkretnom slučaju nisu ostvareni razlozi ništavosti pojedinačne odluke iz članka 128. stavka 1. ZUP-a, na koje se pazi po službenoj dužnosti, valjalo je, na temelju odredbe članka 57. stavka 1. Zakona o upravnim sporovima (»Narodne novine«, broj: 20/10 i 143/12), odbiti tužbeni zahtjev kao neosnovan, odnosno presuditi kao u točki 1. izreke.

Odluka iz točke 2. izreke se temelji na odredbi članka 85. stavka 4. Zakona.

Poslovni broj: UsI-1376/12-15

Split, 27. studenoga 2013.

Sudac

Silvio Čović, v. r.

Presuda, NN 35/2014-633